पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण का प्रवाह तेजी से बढ़ने के साथ जितनी सावधानियां बरतने की जरूरत है, लोग अब उतनी ही लापरवाही कर रहे हैं। गुमला के बाजारों में रोजाना भीड़ उमड़ रही है। लोग स्वास्थ्य सुरक्षा सप्ताह (लॉकडाउन) और सोशल डिस्टेंसिंग की धज्जियां उड़ा रहे हैं। लोग आम दिनों की तरह सड़कों पर घूम रहे हैं। इतना ही नहीं सबसे भयावह स्थिति शहरी क्षेत्र के सिसई रोड और पालकोट रोड की है। प्रशासन द्वारा बाजारटांड़ में लगने वाले साप्ताहिक शनिवार और मंगलवार बाजार पर रोक लगाए जाने के बाद इन दोनों दिन सड़क किनारे सब्जी बाजार लगने से भीड़ उमड़ रही है। शनिवार को भी ऐसा ही नजारा देखने को मिला। पुलिस जवान भी तैनात दिखे पर वो किसी तरह की कार्रवाई करने से बचते नजर आए।
सब्जी के साथ बाजारों में भी सजने लगी गैर जरूरी दुकानें
सड़क किनारे सुबह 5 बजे से ही सब्जी की खरीदारी के लिए बड़ी संख्या में लोगों की भीड़ उमड़ पड़ी। एक-एक कर दुकानों में दर्जन भर लोग भीड़ लगाकर सब्जी की खरीदारी करते रहे। वहीं, अब शहर की दुकान बंद होने के बाद कई गैर जरूरी सामान जैसे चप्पल, जूता, कपड़ा, श्रृंगार आदि की भी दुकानें गली मोहल्लों में सजने लगी है। प्रशासन की नजरों से दूर गली-मोहल्लों में भीड़ में वृद्धि हो रही है।
गैर जरूरी सामान की दुकानों को चोरी-छिपे खोल रहे दुकानदार
स्वास्थ्य सुरक्षा सप्ताह के तहत सरकार के निर्देश पर शहर में कोरोना संक्रमण के प्रसार को रोकने के उद्देश्य से सिर्फ जरूरी वस्तुओं की दुकान खोलने की छूट है। वह भी दोपहर 2 बजे तक। लेकिन शहर में कुछ गैर जरूरी वस्तुओं के दुकान भी चोरी छिपे खोले जा रहे हैं। ये दुकानदार दुकान की शटर गिरा कर बाहर ही खड़े रहते हैं। जैसे ही कोई खरीदार पहुंचता है, वे शटर उठा कर व्यवसाय करने में जुट जाते हैं। साथ ही पुलिस को देख फौरन शटर गिरा देते हैं। इनमें मधुबाला गली, थाना रोड, मेन रोड, लोहरदगा रोड, पालकोट रोड, जशपुर रोड, हाई स्कूल रोड, सरना टोली, आजाद बस्ती, इस्लाम पुर, चांदनी चौक, डीएसपी रोड आदि प्रमुख है।
रिपोर्ट: आरिफ हुसैन अख्तर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hne_Deva zho_Hant eng_Latn